登石傘峰（幷序）
作者：陳諫
朝代：唐

paragraphs: 賢相昔未遇，耶溪藏臥龍。
宛然東山居，已韻西林鐘。
仲氏亦遐曠，爾來習高蹤。
楊公偶閒暇，中貴同遊從。
曲渚擁騶馭，迴潭轉艨艟。
既登寅緣岸，遂踐岧嶤峰。
徑側縈巨石，磴危攀茂松。
傘開自羅列，笥閉誰箴封？
迥立霄漢表，俯看嚴嶂重。
遠村暮杳杳，秋海晴溶溶。
染翰紀勝絕，飛觴暢心胸。
仍聞待新月，歸櫂何從容。
（見《會稽掇英總集》卷四）。